【明報專訊】康文署喺中環添馬公園舉辦「teamLab:光漣」,早前本報報道有輪椅人士進入展覽嘅預約區域後,因通道被圍欄截斷,又唔畀經草地繞過,工作人員一度以安全理由建議佢哋改去非預約區。社福界立法會議員狄志遠早前就事件去信平機會,獲回覆話接觸過康文署及派員視察後,署方已有改善措施。
狄志遠認為平機會的確反應好,亦歡迎康文署有改善措施,但佢覺得平機會作為監察角色,至少應出封警告信畀主辦團體同相關部門,因為佢哋統籌活動時無考慮到輪椅人士出入,亦疏忽無障礙通道嘅原則,如果平機會覺得部門有甩漏嘅話,發警告信可以有提醒作用。狄志遠亦希望平機會可以喺今次事件發揮更多仲裁同監察角色,打算之後再去信平機會跟進。